Nädalavahetusel toimus Piibe maanteel ligikaudu 160 osalejaga driftitreening ning igamehekiirendusvõistlus Avalaks 2023.
Drifti ja kiirenduse stardid anti samalt joonelt, mis tähendas, et publikul oli võimalik väga hästi jälgida kahte erinevat rada. Osaleti nii võistlus- kui tänavasõidukitega, nii autode kui mootorratastega.
Päeva lõpetas traditsiooniline võistlus Burnout King rändkarikale, mille viis teist aastat järjest koju driftisõitja Reino Kolk. Burnout Queeni tiitli sai teist aastat järjest osalenud ainuke naine Marge Kesküla.
Driftiautosid on võimalik näha uuesti juba 1. mail Lange Motokeskuse perepäeval. Eesti Drifti Liit on esindatud koos sõitjate ja nende võistlusautodega, tutvustatakse uut hooaega ja tehakse demosõite. Perepäev toimub 1. mail kell 11.00 – 16.00. Täpsem info ürituse kohta Facebookis.
Drifti Eesti ja Balti meistrivõistlused algavad 5-6. maini esmakordselt Viljandimaal Raassilla mootorispordikeskuses toimuva võistlusega. Kohale on tulemas lisaks Eesti sõitjatele ka Baltimaade parimad. Ürituse info Facebookis.
Kiirendusspordi hooaeg algab 3. juunil Tartus Räpina maanteel.